ཕྱི་ལོ་༡༩༤༩ཙམ་ནས་གངས་ལྗོངས་ས་ཁུལ་ཁག་ཏུ་དུས་འགྱུར་སྔར་མ་གྲགས་པ་རིམ་བཞིན་བྱུང་ནས་ལོ་རྒྱུས་ཀྱི་དུས་ཚིགས་གསར་པ་ཞིག་ཚུགས་ཏེ་༡༩༥༡ལོར་བོད་ཀྱི་དམིགས་བསལ་གནས་བབས་དངོས་ཡོད་དང་བསྟུན་དབུས་དང་ས་གནས་དབར་འཇོག་པའི་གྲོས་མཐུན་གྱི་ལམ་ནས་བོད་ཀྱི་གནས་ཚུལ་ཐག་གཅོད་བྱས་པ་ཡིན་ཞེས་ཡིག་ཆ་ཁག་གི་ནང་གསལ་བ་ལྟར།དུས་དེ་ནས་བཟུང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྒྲོམ་གཞིའི་ནང་བོད་མི་རྣམས་ལ་རང་ཁྱིམ་རང་བདགརང་སྲིད་རང་སྐྱོང་གིས་རྒྱ་ནག་མི་རིགས་ཀྱི་ཁྱིམ་ཚང་ཆེན་པོའི་ནང་མཉམ་གནས་མཐུན་བསྒྲིལ་གོང་བུ་གཅིག་གྱུར་གྱི་སྲིད་བྱུས་དོན་དམ་ལག་བསྟར་ཡོང་བའི་ཆེད་ཐབས་ཤེས་ཡོད་རྒུ་རྩལ་སྤྲུགས་བྱས་ཤིང་།ཕྱི་ལོ་༡༩༥༤།༥༥ལོར་བོད་མིའི་ཚབ་བྱས་ཏེ་ངོས་རང་རྒྱལ་ས་པེ་ཅིང་དུ་ཆེད་བསྐྱོད་ཀྱིས་གཙོ་འཛིན་མའོ་ཀྲུ་ཞིས་མཚོན་ཏང་སྲིད་དམག་གསུམ་གྱི་ཆེས་མཐོའི་དབུ་འཁྲིད་རྣམ་པར་བོད་རིགས་ཡོངས་ཀྱི་མདུན་ལམ་གྱི་སྐོར་གྲོས་མོལ་གྱི་གོ་སྐབས་བླང་བ་དང་།སྐབས་དེར་རེ་བ་དང་ཡིད་ཆེས་ཆེན་པོ་རྙེད་དེ་བོད་དུ་ཕྱིར་ལོག་སྐབས་བློ་བདེ་གདེང་འཁེལ་བྱུང་རུང་།༡༩༥༥ལོ་མཇུག་ནས་བོད་ས་འགར་གཡོན་ཐལ་གྱི་བྱུང་བ་རིམ་བསྟུད་མཐར་༡༩༥༩ལོར་གངས་ལྗོངས་ས་གནས་ཚང་མར་དཀའ་ངལ་འཕྲད་དེ་ངེད་རང་ཐེ་བའི་བོད་མི་འབུམ་ཚོ་བརྒལ་བ་ཞིག་བཙན་བྱོལ་བྱ་དགོས་བྱུང་སྟེ་ད་ཆ་མི་ལོ་༤༦ཧྲིལ་པོ་སོང་ཟིན།ཕྱི་ལོ་༡༩༧༤ཙམ་ནས་འབྱུང་འགྱུར་རྒྱ་བོད་ཞི་མོལ་གྱི་གོ་སྐབས་ཤིག་ཅིས་ཀྱང་ཡོང་ངེས་ལ་དེ་སྐབས་གྲོས་འཆར་འདོན་རྒྱུར་དབུ་མའི་ལམ་གྱི་རྩ་དོན་གཏན་འཁེལ་བྱས་ཤིང་།ཕྱི་ལོ་༡༩༧༩ལོར་པེ་ཅིང་གི་དབུ་འཁྲིད་རྣམ་པ་དང་ཐད་འབྲེལ་བྱུང་ནས་དེང་ཤའོ་ཕིང་གིས་རང་བཙན་མ་རྩོད་ན་གནས་ཚུལ་གཞན་དག་ཚང་མ་གྲོས་མོལ་གྱི་ལམ་ནས་ཐག་གཅོད་ཡོང་རྒྱུའི་ཞལ་བཞེས་བྱུང་བ་ནས་བཟུང་ལྷག་བསམ་རྣམ་དག་གིས་དབུ་མའི་ལམ་གྱི་སྲིད་བྱུས་འགྱུར་བ་མེད་པ་ལག་བསྟར་བྱས་པ་ཡིན།རྒྱལ་སྤྱི་དང་།རྒྱལ་ནང་།བོད་ནང་བཅས་པར་བཟོད་བསྲན་དཀའ་བའི་གནས་ཚུལ་ཇི་འདྲ་ཞིག་བྱུང་རུང་སྐབས་སོ་སོར་དངོས་དོན་དང་མཐུན་པའི་སྐྱོན་བརྗོད་བྱེད་པ་ཙམ་མ་གཏོགས།དུས་དང་གནས་སྟངས་གང་འདྲ་ཞིག་གི་སྐབས་སུའང་དབུ་མའི་ལམ་གྱི་སྲིད་བྱུས་དང་འགལ་བ་ནམ་ཡང་བྱས་མེད་པ་འཛམ་གླིང་སྤྱི་གསལ་ལྟར་ལགས།འོན་ཀྱང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་གཞི་མེད་ཀྱི་དོགས་པ་རྣམ་རྟོག་སྣ་ཚོགས་ཀྱི་ཐོག་འདི་ནས་ཁ་ཚིག་དོན་ལ་མི་གནས་པའི་ཁ་བྲལ་གྱི་རེ་འདུན་བཅངས་པ་དང་།ལྐོག་གཡོའི་བྱ་སྤྱོད་སྤེལ་གྱི་ཡོད་ལུགས་སྐྱོན་འཛུགས་མུ་མཐུད་བྱེད་བཞིན་པ་རེད།